У аўторак падчас урачыстага адкрыцця конкурсу ў адрас больш чым 200 фіналістаў гучалі пажаданні поспехаў, дасягненняў у навукова-тэхнічнай творчасці і прафесійным жыцці, якое ў многіх канкурсантаў, безумоўна, будзе звязана з навукай і тэхнікай. А яшчэ з творчасцю, бо без творчага падыходу юныя вынаходнікі наўрад ці стварылі б свае ўнікальныя праекты, прадстаўленыя 13 сакавіка на тэматычнай выставе. Толькі невялікая частка праектаў была прэзентавана ад кожнай вобласці, а жадаючых азнаёміцца з распрацоўкамі было столькі, што ля кожнай выстройвалася чарга. Гэты факт сведчыць не толькі пра папулярнасць і прэстыжнасць сярод моладзі навукова-тэхнічнай творчасці, але і пра якасць работ, якая, як і колькасць канкурсантаў, з кожным годам узрастае.